ऊद या ऊदबिलाड़ि (बाल कविता)
कोना करै छै, देखही एकरा,
ऊदमति धऽ लेलकैए ।
 की छी ऊद आ केहेन ऊदमति,
ककरा धऽ लेलकैए ? ?
 ऊद छी जीव, जमीनक बासी,
तइयो छै बड़ पानि प्रिय ।
 पानिमे हेलए, डुम्मी काटए,
ओकरा छै बड़ माछ प्रिय । ।
 देहमे ओकरा बड़ छै फुर्ती,
बुट्टी - बुट्टी चमकै छै ।
 की जमीन, की पानिक भीतर,
मस्त - मगन ओ रमकै छै । ।
 बैसि ने रहइछ ओ निचैनसँ,
पानिमे करइछ बड़ छलमल ।
 तेँ कहबी छै - ऊदमति धेलकै,
जकर मोन बेसी चंचल । ।
 ऊदमति मोन ने रहए थीर,
लगले एम्हर, लगले ओम्हर ।
 जेना "ऊद" ने रहैछ थीर,
एखने एम्हर, एखने ओम्हर । ।
 ऊद वा ऊदबिलाड़ि मुख्यतः स्थलीय जीव अछि आ मीठ पानिक जलाशय सभसँ लऽ कऽ समुद्रक नोनगर पानि धरि भेटैछ । ओ मांसाहारी जीव अछि आ माछक शिकार करबामे बहुत माहिर होइत अछि । ओ पानिमे डुम्मी कटबामे आ गोंता लगएबामे अत्यन्त कुशल होइत अछि । बांग्लादेशमे एकरा पोशुआ बनाए प्रशिक्षित कएल जाइत अछि आ प्रशिक्षित ऊद मनुक्खक लेल नदीमेसँ माछ पकड़ि कऽ आनैत अछि ।
 मैथिली पाक्षिक इण्टरनेट पत्रिका "विदेह" केर 212म अंक (15 अक्टूबर 2016) (वर्ष 9, मास 106, अंक 212) केर "बालानां कृते" स्तम्भमे प्रकाशित । 